奉和上元酺宴應詔
作者：楊炯
朝代：唐

paragraphs: 甲乙遇災年，周隋送上弦。
妖星六丈出，沴氣七重懸。
赤縣空無主，蒼生欲問天。
龜龍開寶命，雲火昭靈慶。
萬物覩真人，千秋逢聖政。
祖宗玄澤遠，文武休光盛。
大號域中平，皇威天下驚。
參辰昭文物，宇宙浹聲名。
漢后三章令，周王五伐兵。
匈奴窮地角，本自遠正朔。
驕子起天街，由來虧禮樂。
一衣掃風雨，再戰夷屯剝。
清明日月旦，蕭索煙雲渙。
寒暑既平分，陰陽復貞觀。
惟神諧妙物，乃聖符幽贊。
下武發禎祥，平階屬會昌。
金泥封日觀，璧水匝明堂。
業盛勳華德，興包天地皇。
孝思義罔極，易禮光前式。
天煥三辰輝，靈書五雲色。
敬時窮發歛，卜代盈千億。
五緯聚華軒，重光入望園。
公卿論至道，天子拜昌言。
雷解初開出，星空即便元。
瑤臺涼景薦，銀闕秋陰遍。
百戲騁魚龍，千門壯宮殿。
深仁洽蠻徼，愷樂周寰縣。
宣室召羣臣，明庭禮百神。
仰德還符日，霑恩更似春。
襄城非牧豎，楚國有巴人。